En ung mand på 26 år forulykkede i sin bil ved to tiden natten til mandag på Brønderslevvej ud for nummer 203 tæt på Frederikshavn. Bilen rullede rundt på taget, og hos Nordjyllands Politi har de en mistanke om, at manden var beruset. - Vi mistænker det for at være spirituskørsel, fortæller Poul Fastergaard, vagtchef ved Nordjyllands Politi. Manden er ikke alvorligt kvæstet, men han er bragt til Aalborg Universitetshospital. Manden var alene i bilen. Solouheld uden for Brovst Ligedeles er der i de tidligere morgentimer sket et solouheld på Thisted Landevej uden for Brovst, hvor en bil væltede rundt. Ingen personer er kommet til skade og føreren af bilen er uskadt. Nordjyllands Politi var ved ulykkesstedet i morges, hvor de omdirigerede trafikken. Ifølge Nordjyllands Politi er det uvist, hvorfor bilen forulykkede.

Referat:
Der er i nattens løb sket to solouheld i Nordjylland. Et tæt på Frederikshavn og et uden for Brovst. Ingen af de forulykkede er kommet slemt til skade.